b"\n_START_ARTICLE_\nKettagolf\n_START_PARAGRAPH_\nKettagolf (inglise keeles disc golf) on m\xc3\xa4ng, mille eesm\xc3\xa4rgiks on visata lendav ketas v\xc3\xb5imalikult v\xc3\xa4heste visetega spetsiaalsesse korvi. M\xc3\xa4ngureeglid on \xc3\xbcsna sarnased palligolfi omadega._NEWLINE_Seda m\xc3\xa4ngitakse enam kui 40 riigis \xc3\xbcle maailma. Ala harrastatakse aktiivselt ka Eestis: siin on kasutuses umbes 125 rada ja harrastajate arvu hinnatakse k\xc3\xbcmnetele tuhandetele.\n_START_SECTION_\nAjalugu\n_START_PARAGRAPH_\nEsimene teadaolev kettagolfisarnane m\xc3\xa4ng peeti 1926. aastal Vancouveris, mil r\xc3\xbchm koolilapsi m\xc3\xa4ngis \xc3\xbcht m\xc3\xa4ngu tinakaantega. M\xc3\xa4ng toimus rajal, mille nad olid ise kooli territooriumile p\xc3\xbcsti pannud. Vanemas eas j\xc3\xa4i ketaste viskamine tagaplaanile. Sarnaseid juhtumeid oli ka hiljem._NEWLINE_1965. aastal tuli George Sappenfieldile p\xc3\xa4rastl\xc3\xb5unal golfi m\xc3\xa4ngides m\xc3\xb5te, et lapsed v\xc3\xb5iksid tema m\xc3\xa4nguv\xc3\xa4ljakul m\xc3\xa4ngida golfisarnast m\xc3\xa4ngu lendavate ketastega (frisbiketastega). Koos Ed Headrickiga leiutasid nad esimese kettagolfi korvi ja p\xc3\xbc\xc3\xbcdsid m\xc3\xa4ngu populariseerida. Ed Headrick asutas mitu kettagolfiga seotud \xc3\xbchingut, sh PDGA (Professional Disc Golf Association), mis on t\xc3\xa4nap\xc3\xa4eval kettagolfis juhtiv organisatsioon.\n_START_SECTION_\nEesti\n_START_PARAGRAPH_\nEestisse j\xc3\xb5udis kettagolf 2000. aastate alguses. P\xc3\xa4rast esimeste p\xc3\xbcsiradade rajamist M\xc3\xa4eotsale ja J\xc3\xb5ulum\xc3\xa4ele on kettagolf teinud l\xc3\xa4bi suure arengu. Viieteistk\xc3\xbcmne aasta jooksul on Eestis tekkinud tuhandeid m\xc3\xa4ngijaid ja loodud \xc3\xbcle saja p\xc3\xbcsiraja. Esimesed Eesti meistriv\xc3\xb5istlused toimusid 2009. aastal M\xc3\xa4eotsa, J\xc3\xb5ulum\xc3\xa4e ja Keila radadel.\n_START_SECTION_\nReeglid\n_START_PARAGRAPH_\nKettagolfi reeglid on \xc3\xbcsna sarnased palligolfi reeglitega. Iga rada alustatakse spetsiaalselt alalt, mida nimetatakse tii-alaks. Tii-ala v\xc3\xb5ib olla valmistatud mitmesugustest materjalidest, n\xc3\xa4iteks betoonist, kummist, kunstmurust v\xc3\xb5i puidust. Loodusliku tii-ala puhul peab olema maastikule m\xc3\xa4rgitud spetsiaalne joon, millest ei tohi avaviset sooritades ketta lahtilaskmise hetkel \xc3\xbcle astuda._NEWLINE_Maandunud ketta ette pannakse v\xc3\xa4ike markerketas, mille tagant sooritatakse j\xc3\xa4rgmine vise. Viskab m\xc3\xa4ngija, kelle ketas on korvist k\xc3\xb5ige kaugemal. Rada loetakse l\xc3\xa4bituks siis, kui k\xc3\xb5ik m\xc3\xa4ngijad on oma ketta korvi visanud._NEWLINE_V\xc3\xb5istlustel jaotatakse m\xc3\xa4ngijad 3\xe2\x80\x934-liikmelistesse r\xc3\xbchmadesse. Esimene vise tiialalt tehakse j\xc3\xa4rjekorras, mis on m\xc3\xa4rgitud skoorikaardile. Kui k\xc3\xb5ik m\xc3\xa4ngijad grupis on oma esimese viske teinud, minnakse ketta maandumiskoha juurde ja iga m\xc3\xa4ngija otsib \xc3\xbcles oma ketta. J\xc3\xa4rgmistel radadel viskab esimesena m\xc3\xa4ngija, kelle eelmise raja tulemus oli k\xc3\xb5ige v\xc3\xa4iksem. M\xc3\xa4ngu v\xc3\xb5idab m\xc3\xa4ngija, kes l\xc3\xa4bib raja v\xc3\xa4ikseima visete arvuga.\n_START_SECTION_\nVisked\n_START_PARAGRAPH_\nKettagolfis on kasutusel kaks p\xc3\xb5hilist visketehnikat \xe2\x80\x93 eestk\xc3\xa4si ja tagantk\xc3\xa4si._NEWLINE_Visked jagunevad kauguse j\xc3\xa4rgi tavajaotuse j\xc3\xa4rgi kolmeks: puttimine, keskmaavise ja kaugvise._NEWLINE_Kaugvisked ehk pikad visked ehk drive'id sooritatakse kas eestk\xc3\xa4e v\xc3\xb5i tagantk\xc3\xa4e tehnikat kasutades. Nende p\xc3\xb5hiline vahe tuleb ketta lennutrajektoorist. Eestk\xc3\xa4e tehnika korral kaldub ketas loomuliku p\xc3\xb6\xc3\xb6rlemise t\xc3\xb5ttu paremale, tagantk\xc3\xa4e puhul vasakule. Vasaku k\xc3\xa4ega viskamisel p\xc3\xb6\xc3\xb6rleb ketas teistpidi ja kaldub vastupidises suunas._NEWLINE_Keskmaavise sooritatakse keskmaaketta v\xc3\xb5i putteriga, mitte \xc3\xbcle 90 meetri harilikult._NEWLINE_Putti ehk l\xc3\xa4hiviset kasutatakse korvi viskamiseks ja korvile l\xc3\xa4henemiseks. Putt on m\xc3\xa4ngu \xc3\xbcks t\xc3\xa4htsamaid osasid, sest halb putioskus t\xc3\xa4hendab visete kaotamist ka korvi l\xc3\xa4hedal.\n_START_SECTION_\nVarustus\n_START_PARAGRAPH_\nKettagolfivarustuse komplekteerimise keerukus ja hind s\xc3\xb5ltub m\xc3\xa4ngija professionaalsuse astmest. Enamikul m\xc3\xa4ngijaist tuleb osta vaid kettad ja kott nende kaasaskandmiseks. Ketaste hinnad j\xc3\xa4\xc3\xa4vad enamasti 10\xe2\x80\x9320 euro vahele. Radadel m\xc3\xa4ngimine on \xc3\xbcldjuhul tasuta.\n_START_SECTION_\nKettad\n_START_PARAGRAPH_\nM\xc3\xa4ngus kasutatakse kolme t\xc3\xbc\xc3\xbcpi kettaid._NEWLINE_Driver ehk kaugmaaketas on pikima lennuga ketas. Kaugmaaketta tunneb \xc3\xa4ra selle terava serva j\xc3\xa4rgi. Kaugmaakettaid kasutatakse pikkadeks viseteks korvi suunas ja nende t\xc3\xa4psus ei pruugi olla k\xc3\xb5ige suurem._NEWLINE_Midrange ehk keskmaaketas on korvile kontrollitud l\xc3\xa4henemiste sooritamiseks. See on suurema t\xc3\xa4psusega kui kaugmaaketas, kuid ei lenda t\xc3\xb6mbima serva t\xc3\xb5ttu nii kaugele._NEWLINE_Putter ehk l\xc3\xa4himaaketas on m\xc3\xb5eldud peamiselt korvi viskamiseks. L\xc3\xa4himaaketas on \xc3\xbcmara servaga ja valmistatud haarduvamast materjalist, et paremini korvi kettidesse kinni j\xc3\xa4\xc3\xa4da. L\xc3\xa4himaaketast on k\xc3\xbcll lihtne kontrollida, kuid selle lennupikkus j\xc3\xa4\xc3\xa4b kaugmaa- ja keskmaaketastele alla._NEWLINE_Kogenud m\xc3\xa4ngijatel on kotis mitu eri t\xc3\xbc\xc3\xbcpi ketast \xe2\x80\x93 mitu putterit, mitu keskmaa- ja kaugmaaketast. Ketastel on erinevad lennukiirused, h\xc3\xb5ljumis- ja p\xc3\xb6\xc3\xb6rdeomadused, mis annavad m\xc3\xa4ngijale rajal rohkem v\xc3\xb5imalusi viske sooritamiseks. Kettatootjaid on palju, neist suurimad on Westside Discs, Latitude 64, Dynamic Discs, Innova, Prodigy ja Discraft.\n_START_SECTION_\nLisavarustus\n_START_PARAGRAPH_\nM\xc3\xa4ngijatel on rajal ketaste kandmiseks tavaliselt spetsiaalne kott. M\xc3\xa4ngimiseks sobib pea igasugune matka- v\xc3\xb5i spordiriietus. Vihmase ilmaga tuleb ilmtingimata kanda h\xc3\xa4sti pinnasega haakuvaid jalan\xc3\xb5usid, et v\xc3\xa4ltida viskamisel libisemist."